**БАСТАУЫШ СЫНЫПТА ОҚУШЫЛАРДЫҢ ТАНЫМДЫҚ БЕЛСЕНДІЛІКТЕРІН АРТТЫРУ**

**Жургинбекова Умит Токеновна**

**Қостанай облысы «Амангелді ауданы Білім бөлімінің Амантоғай жалпы білім беретін»КММ**

**Бастауыш сынып мұғалімі.**

*Аңдатпа:*Бұл мақалада бастауыш сынып оқушыларының танымдық белсенділіктерін арттырудын жолдары жан – жақты жазылған. Білім беру ұйымдарында басшылыққа алуға тиіс мәселелер тілге тиек етіліп, оның ұтымды және осал тұстары сөз етіледі. Педагогикалық ұжымның ұстануға тиіс қағидалары, ұстазға тән шеберліктің маңызы жазылған. Оқушылардың танымдық белсенділіктерін арттыру барысында іске асырылған әдіс – тәсілдер түрлері көрсетіліп, сабақта қолданудың жолдары көрсетіледі. Бастауыш сынып маманы ретінде әріптестеріме ұсыныстар айтылып, жеке көзқарас барысы да сипатталған.

*Түйінді сөздер:*бастауыш, сынып, оқушылар, танымдық белсенділік, білім, әдіс – тәсілдер

*Аннотация:* В данной статье подробно описаны способы повышения познавательной активности младших школьников. Освещаются вопросы, которыми должны руководствоваться организации образования, излагаются их рациональные и слабые стороны. Изложены принципы, которым должен следовать педагогический коллектив, значение мастерства, присущего учителю. В ходе повышения познавательной активности учащихся показаны виды реализованных методов и приемов, проанализированы пути их применения на уроке. Как специалист начальных классов, коллегам были высказаны предложения, личный подход изложен в статье.

*Ключевые слова:* начальный класс, школа, познавательная деятельность, знания, методы и приемы

*Abstract:* This article describes in detail the ways to increase the cognitive activity of younger schoolchildren. The issues that should guide educational organizations are highlighted, their rational and weak sides are outlined. The principles that the teaching staff should follow, the importance of the skill inherent in the teacher are outlined. In the course of increasing the cognitive activity of students, the types of implemented methods and techniques are shown, the ways of their application in the lesson are analyzed. As a primary school specialist, suggestions were made to colleagues, and a personal approach is outlined in the article.

*Keywords:* elementary school, school, cognitive activity, knowledge, methods and techniques

**Кіріспе:**

Бастауыш сынып – білімнің негізгі іргетасы қаланып, танымдық белсенділік қалыптасып, қоршаған ортаға бейімделу барысы қарқынды жүзеге асырылатын кезең. Сол себепті, мектеп табалдырығын аттағаннан бастап, бастауыш сынып кезеңіндегі әр сәтке жіті мән беріп, барынша танымдық белсенділіктерін жан – жақты дамытқан абзал.

Жалпы, ең алдымен танымдық белсенділік дегеніміз не? Осыған ең алдымен кеңінен түсініктеме беріп өтсек. Тұлғаның танымдық белсенділігі жөніндегі мәселені қарастыра келе, психологиялық – педагогикалық ғылымдар тізбегінде бұл ұғымның бір мағынадағы анықтамасы жоқ екендігін атап өтуге тура келеді. Адам үшін күрделі және өте мәнді түзілім болып табылатын танымдық белсенділіктің көптеген түсіндірмелері бар, оларда танымдық белсенділіктің мәндік және мазмұндық сипаттамаларын ашып көрсетуге, оның көлемі мен мазмұнын анықтауға, белгілері мен құрамдарын ажыратуға талпыныстар жасалады. Сонымен бүгінгі күні танымдық белсенділікке мынадай анықтамалар берілуде: адамдардың белсенді зейінінің таңдамалы бағыттылығы таным субъектісінің ақыл – ой қабілеттерінің көрініс беруі адам санасымен іс – әрекеті деңгейін жетілдіретін эмоционалдық еріктік және интеллектуалдық үдерістердің ерекше қоспасы. [1, 21 б.]

Олай болса, ерте кезден танымдық қабілетті арттырып, оқушылардың ой – өрісінің кең болуын, түйсіктеріне мән беруге үйретіп, қиялдарының жүйрік болуына дағдыландыру, ойлау, сөйлеу машықтарын арттырып, қабылдау барысының жетілуін жақсартқанымыз абзал. Бұл қасиеттердің бәрі танымдық белсенділікті қалыптастырып, шәкірттерді шыңдап, олардың жан – жақты дамуына ықпал етіп, балалардың бойындағы білімді одан әрі арттыратыны анық. Сол себепті, әр ұстаз білім алушылармен етене жұмыс жасап, тұлғаға бағытталған білім мен тәрбиені қатар меңгерткен абзал.

**Әдістеме:**

Педагогикалық озат тәжірибе оқу – тәрбие жұмысын үнемі дамытып және жетілдіріп отырады. Сондықтан, әрбір мұғалім еліміздегі жаңашыл ұстаздардың бай тәжірибесін, белгілі педагогтар мен психологтардың ғылыми еңбектерін терең зерттеп, олардың ұсынбаларын өз ісінде шеберлікпен пайдаланғаны жөн.

Қазіргі мектеп жағдайында білім берудің ұлттық моделіне өту оқыту мен тәрбиелеудің соңғы әдіс – тәсілдерін, жаңа инновациялық педагогикалық технологияны игерген, психологиялық – педагогикалық диагностиканы қабылдай алатын, педагогикалық жұмыс тақалып тастаған бұрыңғы ескі сүрлеуден тез арада арылуға қабілетті және нақты тәжірибелік іс – әрекет үстінде өзіндің даңғыл жол салуға икемді, шығармашыл педагог – зерттеуші, ойшыл мұғалім болуын қажет етеді.

Мемлекеттік білім стандарты деңгейіне оқыту үрдісін ұйымдастыру жаңа педагогикалық технологияны ендіруді міндеттейді. Сондықтан оқу – тәрбие үрдісіне жаңа инновациялық әдіс – тәсілдерді енгізу оқушылардың білімге деген қызығушылығын, талпынысын арттырып, өз бетімен ізденуге, шығармашылық еңбектенуге жол салу. [2, 56 б.].

Бастауыш мектеп оқушының дамуының алғышарты, өте жауапты кезең. Инновациялық технологияларды пайдалану барысында мына маңызды ережелерді басшылыққа алғанымыз жөн: алдымен әр сабақта интерактивті әдісті қолдану қажет. Сонымен қатар, оқушылардың психологиялық ерекшеліктерін ескеру де аса үлкен маңызға ие. Жаңашыл білім беру барысында міндетті деңгейдегі білімді қалыптастыра отырып, мүмкіндік деңгейлерін ашу керек. Оған қоса, инновациялық технологияларды сынау арқылы тиімділігін арттырып, мектеп жағдайына бейімдеу қажет.

Білім берудегі мультимедия – таным үрдісінің жоғарылауына септігін тигізетін, білім беру мазмұнын интерактивті нысанда ұсынатын, дидактикалық аппараты – бағдарламалық құрал. Мультимедиялық бағдарламалық құралдары – интерактивті жағдайда әр түрлі типті ақпараттарды дайындау, өңдеу, ұсыну, біріктіру секілді іс – әрекеттерді жүзеге асыруға мүмкіндік беретін компьютердің бағдарламалық жабдықтары.

Инновациялық технологиялардың негізінде оқу – тәрбие үрдісінің сапасы мен тиімділігін көтеру, пәнаралық байланыстарды тереңдету, танымдық іс – әрекет белсенділігін көтеру, қажет ақпараттарды іздеу тиімділігі мен көлемін кеңейту жүзеге асырылады. Сонымен қатар компьютерлік графика мен мультимедия технологияларын пайдалана отырып, балаларды эстетикалық тұрғыда тәрбиелеу, ойлау қабілеттерін дамыту, ақпараттық мәдениетті қалыптастыру жұмыстары да қатар жүреді. [3, 309 б.].

Сонымен қатар, оқушылардың танымдық белсенділіктерін арттыру барысында өзіндік жұмыстың да маңызы ерекше. Ол оқушылардың өз бетімен әрекет етуіне негіз болып, ой тұрақтылығы мен қиялдағы дүниені тануға, алдына мақсат қоя білуге үйретеді. Сабақтан тыс қосымша ақпараттарды игеруге мүмкіндік алып, танымдық қабілеттері тереңдейді.

Қазіргі жағдайда мектеп өзінің білімі мен мәдениеті деңгейін үнемі көтеруге, өзіне әрі қоғамға пайда келтіруге және үнемі өзгермелі өмірде табысты болуға қабілетті, жоғары өнегелі, шығармашыл, сыни тұрғыда ойлайтын тұлғаны тәрбиелеуді, оқытуы және дамытуы керек.[4, 3 б.]

Оған қоса, бастауыш сынып кезеңіндегі балалар әлі ойыннан алыс ұзай қоймағандықтан, жас ерекшеліктеріне сай сабақ барысында түрлі танымдық ойын түрлерін ұйымдастырып, әдіс – тәсілдердің сан алуан түрін қолдануға болады. Бұл балалардың назарын білімге аударып, тың дүниені игеруге деген құлшыныс пен бойдағы танымдық қабілеттердің артуына септігін тигізеді.

Бастауыш сынып мұғалімдері өз сабақтарында жоғарыдағы ұсыныстарды басшылыққа ала отыра оқушылардың тілін дамытуда, өздік жұмыс жасау, өз дағдыларын қалыптастыруда, өз ойларын еркін жеткізе алатын деңгейге барынша баулыған жөн.

**Практикада қолдану:**

Бастауыш сыныпта – үлгі тұтып, назар аударатын, білімнің алғашқы баспалдағын қалайтын жан – ол ұстазы. Бірнеше пәннен қатар сабақ берген соң педагог әр баланың қызығушылығы мен бейімін ескеріп, сабақты сыныптағы оқушылардың зор ықыласын тудыратын форматта өткізуді жөн санайды.

Мен де бірнеше жыл бойы бастауыш сынып оқушыларымен жұмыс жасап келе жатқандықтан, олардың танымдық қабілеттерін арттыру барысында өзіндік әдіс – тәсілдерді практикада қолданып, сабақты түрлендіріп отырғанды жөн санаймын.

Мәселен, «Қол шатыр» әдісі. Яғни, балалардың сүйікті құрал – жабдықтарының бірі, күнделікті тұрмыста жақсы таныс қолшатыр арқылы әр түрлі пәннен сабақты сәтті ұйымдастыруға болады. Мәселен, қолшатырдың әр бөлігіне жіп байлап, оған тапсырмалар орналастырып, немесе әріп жабыстырып, сан жасырып, кез – келген тапсырманы орындатуға болады. Қолшатырдың астына жиналған балалар білімдерін толықтыра отыра, сонымен қатар достыққа, бірлікке дағдыланып, бір ұжымда әрекет етуге бейімделеді.

«Қолшатыр» әдісін заманауи үлгіде, инновациялық құрал – жабдықтар көмегімен де түрлендіруге болады. Экран бетіне түрлі – түсті немесе сабақ форматына орай түс пен сурет таңдап, оның бөліктеріне тапсырмалар орналастырамыз. Бұл шапшаңдық пен алғырлықты дамытып, оқушылардың ақпараттық – коммуникациялық құрал – жабдықтармен еркін жұмыс жасауына негіз болмақ.

Келесі мен үнемі іске асырып, қолданатын әдістерімнің бірі – «банкомат». Аты айтып тұрғандай, банкоматқа қажетті тапсырмаларды рет – ретімен орындап, алдын – ала дайындалған көрнекілікке таратпа қағаздарды салу қажет. Бүл оқушылардың қолөнер туындысына, сәндік – қолданбалы өнерге деген құлшынысты оятып, сонымен қатар, қолданыстағы заманауи қажеттіліктерді меңгеруге үйретеді.

Танымдық белсенділікті арттыру барысында жүзеге асыратын жұмыстарымның бірі – «ыстық орындық» әдісі. Бұл әдіс бойынша балалар өздеріне жолданған сауалға тез жауап берулері қажет. Себебі, орындық ыстық. Бұл оқушылардың тақырыпты түсіну деңгейлерінің көлемін анықтауға мүмкіндік беріп, үй жұмысын тексеруге таптырмас әдіс. Бір оқушы ыстық орындыққа отырады, мұғалім сол балаға тақырыпқа сай сұрақтар қоюы қажет.

«Қарлы кесек» атты әдіс – тәсіл де менің практикада жиі қолданатын тәсілдерімнің бірі. Қыс мезгілінде балалардың ерекше жақсы көретін ойындарының бірі – қарлы кесекпен атысып, түрлі мүсін жасап, уақытты қызықты өткізу. Сол себепті, олардың күнделікті ойын дағдысына айналған, үйреншікті ойын түрін сабақ барысына енгізіп, оны танымдық қабілеттерін арттурға бағыттасақ, нәтижелі сабақ болары сөзсіз. Қар кесектеріне жасырынған сұрақтарға балалар ерекше ынтамен, жарыса жауап беріп, өз белсенділіктерін танытады.

«Сөйлемді аяқта» атты тәсіл оқушылардың сөздік қорын молайтуға, танымдық қабілеттерін арттырып, қиялдарына ерік беруге, ойлай жүйесін дамытуға ықпал етеді. Бұл әдіс арқылы әр баланың көкейіндегі жасырынған сөзді аңғарып, олардың қабілет – қарымын байқай аламыз. Бұл әдіс сабаққа дайындығы болғанымен, оны көпшілік арасында көрсетуге ұялып, коммуникация құрудан қашатын, білсе де суырылып алға шығып өз ойын айта бермейтін балаларға тапсырмас құрал. Бұл олардың көпшілік ортада қысылмай өз ойын жеткізуге септігін тигізіп, өз құрдастарын терең тануға, сабаққа деген ынтаның артуына септігін тигізбек.

Қазіргі таңда оқушылардың айтылым дағдысы төмендеп бара жатыр. Өкінішке орай, сөйлем құрастыру, өз ойын еркін жеткізу тәрізді маңызды алғышарттар жағы ақсаңдаса, ол кез – келген пәннен сабақты игеруге кері әсерін тигізетіні рас. Сол себепті, мен бұл әдіс – тәсілді жиі ұйымдастырып, оқушылардың ой – өрісін, сөздік қорын молайтуды қажет деп есептеймін.

«Код» әдісі де бастауыш сынып оқушылары үшін таптырмас тәсіл. Олар құпияны ашу, зерттеу, жан – жақты ақпаратты игеруді жақсы көреді. Ал, заманауи құрал – жабдықтар көмегімен көмкерілген бұл әдіс үнемі өзінің оң нәтижесін байқатуда.

Мен әр сабақты түрлендіріп, оқушылардың танымдық белсенділіктерін арттырып, сабаққа ерекше ынтамен қатысулары үшін жаңашылдықтың жаршысы болуға тырысамын.

**Ұсыныстар:**

Қазақстан Республикасының Білім туралы Заңында: «Білім беру жүйесінің басты міндеті – ұлттық және жалпыадамзаттық құндылықтар, ғылым мен практика жетістіктері негізінде жеке адамды қалыптастыруға, дамытуға және кәсіби шыңдауға бағытталған білім алу үшін қажетті жағдайлар жасау», - дей отырып, басым міндеттерінің бірі ретінде «жеке адамның шығармашылық, рухани және дене мүмкіндіктерін дамыту, адамгершілік пен салауатты өмір салтының берік негіздерін қалыптастыру, жеке басының дамуы үшін жағдай жасау арқылы интеллектін байыту», - деп көрсеткен. [5, 10]

Расымен, кез – келген елдің қарыштап алға қарай дамуының басты алғышарты – сапалы білімінде. Олай болса, әр тұлғаның танымдық көзқарасы, жеке басының қасиеттері қалыптасатын бастауыш сынып кезеңін ерекше ыждаһаттылықпен ұйымдастырып, барынша түрлі әдіс – тәсілдермен көмкерген абзал.

Осы тұста айта кетуіміз керек, әр баланың таным – түйсігі, қоршаған ортаны қабылдау принципі, білімге деген көзқарасы әртүрлі. Олардың бір – біріне ұқсамауы табиғи заңдылық. Сол себепті, әр баланың тұлғалық ерекшелігіне құрметпен қарап, қызығушылығын дөп басып, сол бейімін тереңірек дамытып, дарындылыққа ұластыру ұстаз шеберлігінің көрінісі.

Сабақтан тыс тапсырмалар, қосымша жұмыстарға жұмылдыру да өз артықшылықтарын аңғартып, ауыз толтырып айтарлықтай жетістіктерге жетуге мүмкіндік береді. Әдетте, сабақ барысында өз біліктілігін байқатпайтын жандардың өзіне тән шеберлігі сыныптан тыс жұмыстар барысында аңғарылып қалады. Олай болса, сабақтан тыс бірлескен іс – әрекеттер де оқушылардың танымдық белсенділіктерін дамытуға негіз болмақ.

Заман дамыған сайын жаңашылдықтар өз жетістіктерін аңғартып, білім беру барысында да өзгерістер өз мүмкіншіліктерін кеңінен көрсетуде. Сол себепті, қоғам талап етіп отырған қажеттіліктерге сай шәкірттердің көзқарасын қалыптастыру да артық етпейді.

**Қорытынды:**

Баланың келешекте дұрыс білім алуы мен дамуы, әрі тәрбиесі көп жағдайда бастауыш сыныпта негізі қаланған адамгершілік қасиеттерге, еңбексүйгіштікке, танымдық белсенділікке, білімге, білік пен дағдының көлеміне байланысты болады. [6, 10 б.]

Қоғамға енді ғана бейімделіп, ойлау жүйесі, зейін тұрақтылығы дамып келе жатқан балалардың бойында білімге деген, қоршаған ортаға деген көзқарасты қалыптастырып, оң ықпал ете алу мемлекеттің алдында тұрған үлкен міндет. Кішкентай кезінде қабылдаған кез – келген ақпарат санада сақталып, өмір бойы азық болары рас. Көзбен көріп, көңілге түйген, ой елегінен өткізіп, қиял еркіне мүмкіндік берген тұста мүлт кетуге жол жоқ.

Тағылымды тәрбие мен танымдық үрдістің тамаша кезеңінің әр сәтін тиянақты жоспарлап жүзеге асыру ұстаздардың ерен еңбегіне байланысты. Өз ісіне сүйген маман – ұлтжанды ұрпақ қалыптастыра алары сөзсіз.

Бастауыш сынып оқушыларының танымдық белсенділіктерін қалыптастыру барысында жоғарыда келтірілген әдіс – тәсілдерді басшылыққа алып, келтіріліген ұсыныстар негізінде педагогикалық шеберлік негізінде шебер іске асыра білсе, әр мұғалім алдына қойған маңызды міндетті орындап, жақсы нәтижеге қол жеткізері анық.

Әр ұстаздың өзіне тән ерекшелігі, ұстанымы мен оқуды ұйымдастыру тәсілдері бар. Мамандардың бір – бірімен тәжірибе алмасып, пікір бөлісуі аса үлкен қажеттілік. Бір – бірін толықтыра отыра тұтас буын өкілдерінің білімін арттырып, танымын дамыта аламыз.

Бүгінгі мектеп партасында отырған бүлдіршіндер, ертеңгі күні мемлекеттің мерейін үстем етуге талпынатын тұлғалар. Сол себепті, білімі мен біліктілігі бір бойына тоғысқан, тағылымды тәрбиесі тамаша үйлесім тапқан оқушылар даярлау біздің басты міндетіміз!

**Қолданылған деректер тізімі:**

1. Набиева, Ж. М. Тұлғаның танымдық белсенділігін дамыту - психологиялық-педагогикалық проблема [Мәтін] / Ж. М. Набиева - 2016. - январь - март. - №25.
2. Ө. А. Жолдасбековтың 85 жылдығына арналған "Қазіргі білім беру: әдістеме, технология, сапа" атты І халықаралық ғылыми-әдістемелік конференция материалдары [құраст.: Р. Б. Ержаханова, Д. К. Адилбекова ; ред.алқа.: А. Ө. Өмірәлі [ж.б.]] ; Ө. А. Жолдасбеков атындағы экономика және құқық акад. ; Алматы обл. білім басқ.... – Талдықорған : [б. ж.], 2016. - 445 б
3. "Білім, ғылым, инновация - жас зерттеушілердің үлесі" атты жас ғалымдар, магистранттар мен студенттердің жооаралық ғылыми- тәжірибелік конференциясының материалдары. 2013 ж. 14 ақпан. 1 т. [Text], [Text] Джапарова Г. А. ; Тұран-Астана ун-ті, [ред. алқасы: Г.А. Джапарова [ж.б.]] .- Астана : [б. ж.], 2013 .– 500 дана . – 978-601-214-212- 9 - қазақ, орыс тілд. . Библиогр. мақала соңында т. 1 .– 395 б.
4. Мемлекеттік жалпыға міндетті бастауыш білім беру стандарты. Жоба. «Назарбаев Зияткерлік мектептері» БББҰ Білім беру бағдарламалары орталығы – Астана, ТК «Алатау», ВП-6, 2014 ж. – 30 б.
5. Білім туралы – Об образовании: Қазақстан Республикасының Заңы. –Алматы: Литера, 2000. – 96 б.
6. Инновациялық педагогикалық технологиялар [Мәтін] : (оқу құралы) /

Қ. А. Сарбасова ... – Алматы : Атлас, 2006. - 176 б.